Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL TRUMPALAIKĖS PASKOLOS IŠ LIETUVOS RESPUBLIKOS FINANSŲ MINISTERIJOS ĖMIMO**

2020 m. balandžio 24 d. Nr. 34-356

Lazdijai

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 2 dalimi, Lietuvos Respublikos Vyriausybės 2020 m. balandžio 9 d. pasitarimo protokolu Nr. 18 ir atsižvelgdama į Lazdijų rajono savivaldybės kontrolės ir audito tarnybos 2020 m. balandžio 24 d. išvadą Nr. AR 3.7-3 „Dėl Lazdijų rajono savivaldybės galimybės paimti trumpalaikę paskolą iš Lietuvos Respublikos Finansų ministerijos“, Lazdijų rajono savivaldybės taryba nusprendžia:

1. Paimti iš Lietuvos Respublikos finansų ministerijos trumpalaikę iki 1 mln. (vieno milijono) eurų paskolą, atitinkančią einamuoju laikotarpiu negautų prognozuojamų pajamų dydį, laikinam pajamų trūkumui padengti, ir ją panaudoti taip:
	1. darbo užmokesčiui – 250 tūkst. eurų;
	2. socialinio draudimo įmokoms – 3,6 tūkst. eurų;
	3. socialinėms išmokoms – 360 tūkst. eurų;
	4. nuostoliams dėl keleivių vežimo kompensuoti – 45 tūkst. eurų;
	5. gyvenamųjų vietovių ūkio išlaidoms – 60 tūkst. eurų;
	6. prekėms ir paslaugoms įsigyti – 149,4 tūkst. eurų;
	7. materialiajam ir nematerialiajam turtui įsigyti – 132 tūkst. eurų.
2. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti paskolos su Lietuvos Respublikos finansų ministerija sutartį, galimus jos pakeitimus ir kitus susijusius dokumentus.
3. Pavesti šio sprendimo 1 punkto vykdymo kontrolę Lazdijų rajono savivaldybės administracijos Biudžeto, finansų ir turto valdymo skyriaus vedėjui.
4. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Šarūnė Dumbliauskienė, (8 613) 80 879

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ILGALAIKĖS PASKOLOS PROJEKTAMS FINANSUOTI“**

**PROJEKTO**

**AIŠKINAMASIS RAŠTAS**

2020 m. balandžio 23 d.

 Lazdijų rajono savivaldybės tarybos sprendimo „Dėl trumpalaikės paskolos iš Lietuvos Respublikos finansų ministerijos ėmimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 2 dalimi, Lietuvos Respublikos Vyriausybės 2020 m. balandžio 9 d. pasitarimo protokolu Nr. 18 ir atsižvelgiant į Lazdijų rajono savivaldybės kontrolės ir audito tarnybos 2020 m. balandžio 24 d. išvadą Nr. AR 3.7-3 „Dėl Lazdijų rajono savivaldybės galimybės paimti trumpalaikę paskolą iš Lietuvos Respublikos Finansų ministerijos“

 ***Šio sprendimo projekto tikslas*** yra paimti iš Lietuvos Respublikos finansų ministerijos trumpalaikę iki 1 mln. eurų (vieno milijono) Eur paskolą laikinam pajamų trūkumui padengti. Šios paskolos dydis paskaičiuotas įvertinus einamuoju laikotarpiu negautas prognozuojamas pajamas.

Lietuvos Respublikos Vyriausybei dėl koronaviruso (toliau – COVID-19) plitimo grėsmės paskelbus valstybės lygio ekstremalią situaciją visoje šalyje, o nuo kovo 16 d. – karantiną, Lietuvos Respublikos finansų ministerija 2020 m. kovo 20 d. paskelbė ekonominės raidos scenarijų, pagal kurį 2020–2023 metų laikotarpiu produkcijos atotrūkis nuo potencialo bus neigiamas, o prasidėjęs ekonominis nuosmukis turės įtakos savivaldybės biudžeto pajamų surinkimui.

2020 m. balandžio 9 d. Lietuvos Respublikos Vyriausybė, siekdama finansuoti dėl planuotų pajamų nesurinkimo atsiradusį apyvartinių lėšų trūkumą, priėmė protokolinį sprendimą ,,Dėl koronaviruso (COVID-19) sukeltų pasekmių savivaldybių biudžetams“, kuriuo savivaldybėms bus suteikiamos trumpalaikės paskolos iš valstybės biudžeto apyvartinių lėšų trūkumui padengti.

Lietuvos Respublikos finansų ministerijos duomenimis, gyventojų pajamų mokesčio gali būti surinkta 14,6 proc. mažiau nei planuota. Lazdijų rajono savivaldybė tokiu atveju netektų 1,7 mln. eurų pajamų iš gyventojų pajamų mokesčio.

Jeigu iki metų pabaigos nepavyktų grąžinti šios trumpalaikės paskolos, tuomet Lietuvos Respublikos 2021 metų valstybės biudžeto ir savivaldybių biudžetų finansinių rodiklių patvirtinimo įstatyme turės būti numatytos lėšos savivaldybių 2020 m. negautoms pajamoms kompensuoti ir iš šių kompensacijoms numatytų lėšų savivaldybės galės grąžinti trumpalaikes paskolas, suteiktas iš valstybės biudžeto.

***Kaip šiuo metu yra sprendžiami projekte aptarti klausimai***­ – šiuo metu siekiant suvaldyti Lazdijų rajono savivaldybės biudžeto pinigų srautus, prioritetas taikomas darbo užmokesčio išmokėjimui savivaldybės biudžetinių įstaigų darbuotojams ir socialinio draudimo įmokoms socialinių pašalpų socialiai pažeidžiamiems asmenims.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimo projektą, Lazdijų rajono savivaldybė galės imti trumpalaikę paskolą ir užtikrinti sklandų suplanuotų asignavimų vykdymą.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

 ***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

 ***Rengiant projektą gauti specialistų vertinimai ir išvados –***  dėl sprendimo projekto pastabų ir pasiūlymų negauta.

 ***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vedėja Šarūnė Dumbliauskienė.

Biudžeto, finansų ir turto valdymo skyriaus vedėja Šarūnė Dumbliauskienė